હજારો વર્ષો થયાં, ભારતના પ્રાચીન ઋષિમુનિઓને તપ કરતાં, જીવનનાં તથા જીવનની પેલી પારનાં ગૂઢ સત્યો મનમાં સ્ફુરતા રહ્યાં. તેની જે નોંધો થતી રહી, તેને વેદ કહેવામાં આવ્યા. વેદ કોઈ પણ માણસે લખેલાં નથી, પણ અનેક ઋષિમુનીઓનાં પવિત્ર અંતઃકરણોમાં સ્ફૂરતાં સત્યોનો એ સંગ્રહ, હજારો વર્ષો થયાં ભેગો થતો રહેલો છે. તેથી, એ ઈશ્વરીય પવિત્ર જ્ઞાનનો મોટો અખૂટ ભંડાર છે. વેદનો અર્થ થાય છે જ્ઞાન. બધા જ પ્રકારનાં જ્ઞાનો એમાં ભરેલાં છે. એ કંઈ એક પુસ્તક નથી. પણ એનામાં અનેક “વેદો” એટલે કે જ્ઞાનના ગ્રંથોનો સમાવેશ છે.